
讞讙讬讙讛 讝 注"讘 - 驻讬专讜砖 砖讟讬讬谞讝诇抓

讗诪专 诇讬讛 [诇讜] 讗讘讬讬: 讚讘专 讝讛 驻砖讬讟讗 [驻砖讜讟, 诪讜讘谉 诪讗诇讬讜] 讜讗讬谉 爪专讬讱 诇讗讜诪专讜, 讻讬 讛讬 诪讬谞讬讬讛讜 诪砖讜讬转 诇讛讜 [讗转 讗诇讛 诪讛诐 转注砖讛 讗讜转诐] 讻驻讜砖注讬诐 (专砖诇谞讬诐), 讜讛讬 诪讬谞讬讬讛讜 诪砖讜讬转 诇讛讜 [讗转 讗诇讛 诪讛诐 转注砖讛 讗讜转诐] 讝专讬讝讬谉, 砖讜讚讗讬 讗讬谞讜 专讗讜讬 砖讬讗讞专讜 讗讞讚讬诐 诇讘讜讗 讜讬讬专讗讜 讻诪转专砖诇讬诐!


讜砖讜讗诇讬诐: 讗诐 讻谉, 讗诇讗 拽专讗 诇诪讗讬 讗转讗 [驻住讜拽 讝讛 "讻诇 讝讻讜专讱" 诇诪讛 讛讜讗 讘讗]? 讜诪砖讬讘讬诐: 诇讻 诪讜 砖讗诪专讜 讗讞专讬诐, 讚转谞讬讗 [砖讻谉 砖谞讬谞讜 讘讘专讬讬转讗], 讗讞专讬诐 讗讜诪专讬诐: 讛诪拽诪抓 (讗讜住祝 爪讜讗转 讻诇讘讬诐) 讜讛诪爪专祝 谞讞砖转, 讜讛讘讜专住讬 (诪注讘讚 注讜专讜转) 砖讻讜诇诐 专讬讞诐 专注 讘讬讜转专 驻讟讜专讬谉 诪谉 讛专讗讬讬讛, 砖谞讗诪专 "讻诇 讝讻讜专讱" 鈥� 诪讬 砖讬讻讜诇 诇注诇讜转 注诐 讻诇 讝讻讜专讱, 讬爪讗讜 讗诇讜 砖讗讬谞诐 讬讻讜诇讬谉 诇注诇讜转 注诐 讻诇 讝讻讜专讱 诇驻讬 砖讛讻诇 诪转专讞拽讬诐 诪讛诐, 讜诇讻谉 讗讬谉 注诇讬讛诐 讞讜讘转 注诇讬讬讛 讘专讙诇.


讗 诪砖谞讛 注讜诇讜转 砖诪讘讬讗讬诐 讘诪讜注讚, 讘讗讜转 诪谉 讛讞讜诇讬谉 讜诇讗 诪讻住驻讬诐 讗讞专讬诐, 讻讙讜谉 诪注砖专 砖谞讬, 讜讛砖诇诪讬诐 讗驻砖专 诇讛讘讬讗 讙诐 诪谉 讛诪注砖专, 诪讻住祝 驻讚讬讜谉 诪注砖专 砖谞讬 砖诪注诇讬诐 讜讗讜讻诇讬诐 讘讬专讜砖诇讬诐. 砖诇诪讬 讬讜诐 讟讜讘 讛专讗砖讜谉 砖诇 驻住讞, 讘讬转 砖诪讗讬 讗讜诪专讬诐: 诪讘讬讗讬诐 诪谉 讛讞讜诇讬谉, 讜讘讬转 讛诇诇 讗讜诪专讬诐: 讗祝 诪谉 讛诪注砖专.


讜讘讻诇诇, 讬砖专讗诇 讬讜爪讗讬谉 讬讚讬 讞讜讘转谉 讘讗讻讬诇转 砖诇诪讬 砖诪讞讛 讘谞讚专讬诐 讜谞讚讘讜转 砖讛转谞讚讘讜 讘诪砖讱 讻诇 讛砖谞讛, 讜讻砖诪讘讬讗讬诐 讗讜转诐 诇讬专讜砖诇讬诐 讘专讙诇 讜讗讜讻诇讬诐 诪讛诐 鈥� 讬讜爪讗讬诐 讘讛诐 讙诐 诪砖讜诐 砖诪讞转 讛讞讙, 讜讻谉 讘诪注砖专 讘讛诪讛. 讜讛讻讛谞讬诐 讬讜爪讗讬诐 讬讚讬 讞讜讘转 砖诪讞讛 讘讗讻讬诇转 讞讟讗讜转 讜讗砖诪讜转 讜讘讘讻讜专, 砖拽专讘谞讜转 讗诇讛 谞讗讻诇讬诐 诇讻讛谞讬诐, 讜讘讞讝讛 讜砖讜拽 砖谞讜转谞讬诐 诇讛诐 诪谉 讛砖诇诪讬诐, 讜讗祝 讘讗讻讬诇转诐 讬讜爪讗讬诐 讬讚讬 讞讜讘转 讗讻讬诇转 讘砖专 砖讛讬讗 诪砖诪讞转 讛讞讙, 讗讘诇 诇讗 讬讜爪讗讬诐 讘注讜驻讜转, 讞讟讗转 讛注讜祝, 讜诇讗 讘诪谞讞讜转, 砖讗讬谉 诪砖讜诐 砖诪讞讛 讗诇讗 讘讗讻讬诇转 讘砖专 讘讛诪讛.


讘 讙诪专讗 谞讗诪专 讘诪砖谞讛 砖注讜诇讜转 讘讞讜诇 讛诪讜注讚 讘讗讜转 诪谉 讛讞讜诇讬谉, 讜诪讚讬讬拽讬诐: 讗诇讗 注讜诇讜转 讘诪讜注讚 讘诇讘讚 讛讜讗 砖讘讗讜转 诪谉 讛讞讜诇讬谉, 讜诪讻讗谉: 讛讗 [讛专讬] 讘讬讜诐 讟讜讘 讘讗讜转 讗祝 诪谉 讛诪注砖专, 讗诪讗讬 [诪讚讜注]? 讛诇讗 注讜诇讛 讚讘专 砖讘讞讜讘讛 讛讬讗, 讜讻诇诇 讛讜讗 砖讻诇 讚讘专 砖讘讞讜讘讛, 拽专讘谉 砖讞讜讘转讜 砖诇 讗讚诐 诇讛讘讬讗 鈥� 讗讬谞讜 讘讗 讗诇讗 诪谉 讛讞讜诇讬谉 讜讗讬谞讜 讬讜爪讗 讬讚讬 讞讜讘讛 讗诇讗 讘讚讘专 砖讛讜拽讚砖 诇爪讜专讱 讝讛 讘诇讘讚 讜诇讗 诇爪讜专讱 讗讞专.


讜讻讬 转讬诪讗 [讜讗诐 转讗诪专]: 讛讗 拽讗 诪砖诪注 诇谉 [讚讘专 讝讛 讛砖诪讬注讛 诇谞讜 讛诪砖谞讛] 讻砖讗诪专讛 "讘诪讜注讚", 砖讛讚讬讜拽 讛讜讗 讗讞专: 砖注讜诇讜转 讘诪讜注讚 鈥� 讘讗讜转, 讘讬讜诐 讟讜讘 鈥� 讗讬谞谉 讘讗讜转 讻诇诇, 砖讗讬谉 诪拽专讬讘讬诐 讗讜转谉 讘讬讜诐 讟讜讘. 讜转讜讛讬诐: 讻诪讗谉 [讻讚注转 诪讬] 转注诪讬讚 讗转 讛诪砖谞讛 鈥� 讻讘讬转 砖诪讗讬?!


讚转谞谉 [砖讻谉 砖谞讬谞讜 讘诪砖谞讛], 讘讬转 砖诪讗讬 讗讜诪专讬诐: 诪讘讬讗讬谉 讘讬讜诐 讟讜讘 砖诇诪讬诐, 讜讗讬谉 住讜诪讻讬谉 注诇讬讛谉, 诇驻讬 砖讬砖 爪讚 砖诇 诪诇讗讻讛 讘住诪讬讻转 讘讛诪讛 讘讬讜诐 讟讜讘, 讗讘诇 诇讗 诪讘讬讗讬诐 注讜诇讜转, 砖诇驻讬 砖讗讬谞谉 谞讗讻诇讜转 讗讬谞谉 讗讬驻讜讗 爪讜专讱 讗讚诐 讗诇讗 爪讜专讱 讙讘讜讛, 讜诇讗 讛讜转专讛 砖讞讬讟讛 讘讬讜诐 讟讜讘 讗诇讗 诇爪讜专讻讬 讗讚诐. 讜讘讬转 讛诇诇 讗讜诪专讬诐: 诪讘讬讗讬谉 讙诐 砖诇诪讬诐 讜讙诐 注讜诇讜转, 讜住讜诪讻讬谉 注诇讬讛谉. 讜转诪讜讛 讛讚讘专 砖住转诐 诪砖谞讛 转讛讗 讻讚注转 讘讬转 砖诪讗讬 砖谞讚讞转讛 诪谉 讛讛诇讻讛!


讜诪砖讬讘讬诐: 讻讚讬 诇讛讘讬谉 讗转 讛诪砖谞讛 讬砖 诇驻专砖 讻讬 讞住讜专讬 诪讬讞住专讗 讜讛讻讬 拽转谞讬 [讞住专讛 讛诪砖谞讛 讜讻讱 砖谞讛 讛转谞讗], 讻讱 爪专讬讱 诇讜诪专: 注讜诇讜转 砖诇 谞讚专讬诐 讜谞讚讘讜转 砖讗讬谞谉 诪讞讜讘讜转 讛专讙诇, 讘诪讜注讚 鈥� 讘讗讜转, 讘讬讜诐 讟讜讘 鈥� 讗讬谞谉 讘讗讜转, 讜注讜诇转 专讗讬讬讛 鈥� 讘讗讛 讗驻讬诇讜 讘讬讜诐 讟讜讘. 讜讻砖讛讬讗 讘讗讛 鈥� 讗讬谞讛 讘讗讛 讗诇讗 诪谉 讛讞讜诇讬谉 砖讛专讬 讞讜讘讛 讛讬讗. 讜砖诇诪讬 砖诪讞讛 讘讗讬谉 讗祝 诪谉 讛诪注砖专. 讜讞讙讬讙转 (拽专讘谉 砖诇诪讬诐 砖诇 讞讙) 砖诇 讬讜诐 讟讜讘 讛专讗砖讜谉 砖诇 驻住讞, 讘讬转 砖诪讗讬 讗讜诪专讬诐: 诪谉 讛讞讜诇讬谉 讚讜讜拽讗, 讜讘讬转 讛诇诇 讗讜诪专讬诐: 讗祝 诪谉 讛诪注砖专.


讜诪注讬专讬诐, 转谞讬讗 谞诪讬 讛讻讬 [砖谞讜讬讛 讘专讬讬转讗 诪驻讜专砖转 讙诐 讻谉 讻讱]: 注讜诇讜转 谞讚专讬诐 讜谞讚讘讜转 砖讗讬谞谉 诪讞讜讘讜转 讛专讙诇 讘诪讜注讚 鈥� 讘讗讜转, 讘讬讜诐 讟讜讘 鈥� 讗讬谞谉 讘讗讜转. 讜注讜诇转 专讗讬讬讛 鈥� 讘讗讛 讗驻讬诇讜 讘讬讜诐 讟讜讘. 讜讻砖讛讬讗 讘讗讛 鈥� 讗讬谞讛 讘讗讛 讗诇讗 诪谉 讛讞讜诇讬谉. 讜砖诇诪讬 砖诪讞讛 讘讗讬谉 讗祝 诪谉 讛诪注砖专. 讜讞讙讬讙转 讬讜诐 讟讜讘 讛专讗砖讜谉 砖诇 驻住讞, 讘讬转 砖诪讗讬 讗讜诪专讬诐: 讗讬谞讛 讘讗讛 讗诇讗 诪谉 讛讞讜诇讬谉, 讜讘讬转 讛诇诇 讗讜诪专讬诐: 讗祝 诪谉 讛诪注砖专.


讘谞讜砖讗 讛讗讞专讜谉 砖讜讗诇讬诐: 诪讗讬 砖谞讗 [讘诪讛 砖讜谞讛, 讘诪讛 讛转讬讬讞讚讛] 讞讙讬讙转 讬讜诐 讟讜讘 讛专讗砖讜谉 砖诇 驻住讞 诪拽专讘谉 讞讙讬讙讛 砖诇 砖讗专 讬诪讬诐 讟讜讘讬诐? 讗诪专 专讘 讗砖讬: 讛讗 拽讗 诪砖诪注 诇谉 [讚讘专 讝讛 讛砖诪讬注 诇谞讜] 讘讛讚讙砖转 讛讚讘专, 讻讚讬 诇诪注讟 诪砖讛讜, 讻诇讜诪专, 讻讬 讞讙讬讙转 讞诪砖讛 注砖专, 砖诇诪讬 讛讞讙讬讙讛 讛讘讗讬诐 讘讬讜诐 讛专讗砖讜谉 砖诇 讛讞讙 鈥� 讗讬谉 [讻谉], 讗讘诇 讞讙讬讙转 讗专讘注讛 注砖专, 砖讻讗砖专 讛讬讛 拽专讘谉 驻住讞 诪讜注讟 诇驻讬 诪谞讬谉 讛诪谞讜讬讬诐 注诇讬讜, 讛讬讜 诪讘讬讗讬诐 拽专讘谉 谞讜住祝 诇砖诇诪讬诐, 讻讚讬 砖讬讛讗 讛驻住讞 谞讗讻诇 注诇 讛砖讜讘注, 讜拽专讘谉 讝讛 讛拽专讜讬 "讞讙讬讙转 讗专讘注讛 注砖专" 鈥� 诇讗, 讗讬谉 讞讬讜讘 诇讛讘讬讗讛 诪谉 讛讞讜诇讬谉 讚讜讜拽讗, 诇驻讬 砖讗讬谞讛 讞讜讘讛 讙诪讜专讛.

